OpenLLM-France/wikimedia huggingface dataset:
# Giovanni dalle Bande Nere

Giovanni dalle Bande Nere, també conegut amb el seu nom de naixement Joan de Mèdici, (Forlì, Estats Pontificis 1498 - Màntua, Ducat de Màntua 1526) fou un condottiero italià del Renaixement pertanyent a la família Mèdici.

## Orígens familiars

Va néixer el 5 d'abril de 1498 a la ciutat de Forlì fill de Giovanni de Mèdici i Caterina Sforza. Fou net per línia paterna de Pierfrancesco di Lorenzo de' Medici i Laudomia Acciajuoli, i per línia materna del duc Galeàs Maria Sforza.
Des de ben jove va mostrar una gran aptitud per a activitats físiques i de combat, aprenent esgrima i hípica. Als 12 anys va cometre el seu primer assassinat i a causa del seu comportament fou expulsat dues vegades de Florència.

## Núpcies i descendents

Es casà el 17 de novembre de 1516 a la catedral de Florència amb Maria Salviati, filla de Jacopo Salviati i Lucrècia de Mèdici. D'aquesta unió tingueren un fill:
* Cosme I de Mèdici (1519-1574), duc de Florència i Gran Duc de Toscana

## Al servei de l'església

Giovanni es va fer condottiero, prestant els seus serveis al papa Lleó X, cosí de la seva mare, i va rebre el su baptisme de foc als 18 anys, en la guerra contra el duc Francesc Maria I della Rovere, al qual vencé. A la mort de Lleó X, ocorreguda el 1521 afegí a la seva insígnia unes bandes negres, en senyal de dol pel seu protector i parent, d'aquí el seu apel·latiu de Giovanni delle Bande Nere i el de la seva esquadra mercenària, les Bandes Negres.
Després d'una curta, però il·lustre vida militar, Giovanni morí a causa de la gangrena a la ciutat de Màntua el 30 de novembre de 1526, després d'una batalla prop de Governolo contra les tropes imperials.

## Vegeu també

* Bandera negra (símbol)
* Condottiero
* Guerres italianes
* Llista de cavalls famosos

## Enllaços externs

* http://genealogy.euweb.cz/italy/medici3.html#GBN Arxivat 2015-09-21 a Wayback Machine. (anglès)
# Gath Rimmon (Dan)

Gath-Rimmon fou una antiga ciutat de Palestina en territori de la tribu de Dan. Eusebi i Sant Jeroni la situen a uns 18 km de Diòspolis en direcció a Eleutheròpolis però aquesta situació sembla massa al sud i podria ser la Gath que Eusebi situa entre Antipatris i Jàmnia. El lloc no ha estat localitzat.
# Genograma

Un genograma és la representació gràfica que registra informació sobre els membres d'una família (almenys tres generacions) i les seves relacions. Per mitjà de símbols permet recollir, registrar i relacionar categories d'informació del sistema familiar en un moment determinat de la seva evolució i emprar-ho en la resolució de problemes. En la dècada dels 60 s'utilitza amb l'objectiu d'avaluar antecedents en malalties infeccioses i generar activitats de prevenció i atenció sanitària. Actualment és una tècnica utilitzada per disciplines com el Treball Social.

## Creació del genograma

La construcció, s'elabora durant la primera sessió mantenint una entrevista amb el subjecte. Suposa tres nivells:

### Traç de l'estructura familiar

Construcció de figures que representen persones, membres d'una família biològica i legalment lligats. Cada membre està representat per un quadrat i en el cas femení per un Cercle. La persona a la qual se li fa (persona índex) es representa amb doble cercle o doble quadrat. En el cas de mort d'un dels membres es representa amb una creu a l'interior de la figura o també s'especifica l'edat en morir.

### Traç de les connexions de l'estructura familiar

Permet copsar les relacions biològiques i legals entre els membres d'una família representats per línies que els connecten. Dues persones que han generat descendència es connecten per una línia que baixa i uneix els membres d'esquerra a dreta. Amb la lletra M i la data s'indica quan es produí el matrimoni. En el cas de separacions i divorcis fets que impliquen una interrupció al matrimoni, es representa mitjançant una línia obliqua, una diagonal en cas de separació i dues en diagonal. En el cas de parelles no casades, s'utilitzen línies discontínues incloent l'any en què es varen conèixer. Per incloure la relació de fills, les figures es connecta a la línia desprenen de la línia que connecta als pares.

### Delineació de les relacions familiars

Correspon a la delimitació de les relacions dels membres de la família, basades en l'observació directa i els informes familiars. S'utilitzen diferents tipus de línies, en el cas dels membres molt units es representa amb tres línies paral·leles, en el cas de relacions distants una línia i per delimitar relacions conflictives entre membres units es representa per tres línies paral·leles i una trencada.

## Bibliografia

* Pick, Susan. Formación cívica y ética. Limusa, 2002, p. 108.
* Ripol-Millet, Aleix. Familias, trabajo social y mediación. Paidós, 2001, p. 111. ISBN 9788449310171.

## Enllaços externs

* Wiki d'arbres genealògics disponible en 19 idiomes
* Programa per elaborar representacions gràfiques del sistema familiar
* http://njaes.rutgers.edu/healthfinance/pdfs/family-medical-tree.pdf
* http://www.genogramanalytics.com/
# George Simpson Drynan Pattullo

George Simpson Drynan Pattullo (Glasgow, Escòcia, 4 de novembre de 1888 - Putney, Londres, Anglaterra, 5 de setembre de 1953) fou un futbolista escocès de la dècada de 1910.

## Trajectòria

Fou el típic sportman de començaments de segle xx, practicant gran quantitat d'esports com el tennis, el rugbi, l'hoquei o el futbol. Va d'arribar a Barcelona per motius de negocis, i Hans Gamper, després de veure'l marcar cinc gols al camp de la Conreria de Badalona, en un partit amistós entre la colònia britànica i l'Universitari SC, el va convèncer per incorporar-se al FC Barcelona.
Debutà amb el Barcelona el 24 de setembre de 1910, en un amistós davant el RCD Espanyol que acabà 1-1, amb gol de Pattullo. Marcà 41 gols en 20 partits durant la temporada 1910–11, en la qual guanyà el campionat de Catalunya. Fou descrit com el "el britànic més influent de tots els temps" per al club.
Retornà a Escòcia el maig de 1911 a causa dels seus negocis. No obstant, el 1912 fou cridat per jugar la semifinal de la Copa dels Pirineus davant l'Espanyol, disputant el seu darrer partit com a blaugrana el 10 de març de 1912, marcant dos gols en la victòria per 3-2.
Retornà al Regne Unit abans de la Primera Guerra Mundial, on participà com a militar i rebé la Creu Militar. També fou entrenador del Balears FC breument el 1930. El 17 d'abril de 1928 va rebre un homenatge al Camp de Les Corts, on realitzà la sacada d'honor en un partit entre el FC Barcelona i el Real Oviedo.

## Palmarès

* Campionat de Catalunya de futbol:
** 1910-11
* Copa dels Pirineus:
** 1912

## Notes

* ↑ A la premsa de l'època el seu nom sovint apareix erròniament com «John Pattullo» o «Patullo».

## Referències

* 1 2 3 4 «Arise George Pattullo, the Scot who was more deadly than Lionel Messi». The Scotsman, 27-05-2011.
* 1 2 3 4 5 6 «Patullo volvió a Barcelona expresamente desde Escocia para jugar contra el Espanyol». FC Barcelona. [Consulta: 7 setembre 2016].
* ↑ «FC Barcelona's Scottish contingent». FC Barcelona, 10-12-2013. [Consulta: 7 setembre 2016].
* ↑ Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
* ↑ Iain McMullen. «BARÇA’S SCOTTISH HERO – The forgotten story of George Pattullo». El Centrocampista, 11-11-2011.
* ↑ «Hace 100 años (mayo 1911)». Cuadernos de fútbol, CIHEFE. [Consulta: 7 setembre 2016].
# George Dunning

* Aquest article tracta sobre el cineasta. Si cerqueu el músic i compositor, vegeu «George Duning».
George Garnett Dunning (17 de novembre de 1920 – 15 de febrer de 1979) va ser un director de cinema i animador canadenc, conegut per animar i dirigir la pel·lícula Yellow Submarine, dels Beatles, el 1968.
De jove Dunning va cursar estudis d'art. Va tenir la seva primera experiència amb el dibuixos animats quan va començar a treballar en el departament d'animació de National Film Board, al Canadà, el lloc on es van formar alguns dels millors dibuixants i animadors de la postguerra. La companyia estava dirigida per Norman McLaren, aleshores molt capficat amb els aspectes formals i el rigor estètic. El 1943 Dunning va realitzar dos curts per a la sèrie Chants Populaires, però les obres que més el van donar a conèixer van ser The Three Blind Mice (1945) i Cadet Rousselle (1947).
El seu estil es caracteritza pel traç dels seus dibuixos, sintètic però elegant i suggeridora, el seu relat, amb bon ritme i un sentit de l'humor no exempt de lirisme. I a més, pel gust per l'experimentació que el defineix. A les seves pel·lícules, Dunning barrejava animació, art d'avantguarda i publicitat, fent servir tècniques experimentals, com ara, la pintura sobre vidre o tires de metall retallades i acolorides, tal com va fer a Cadet Rousselle.
A mitjans de la dècada de 1950 va viatjar a Anglaterra i va fundar la TV Cartoons (1956) treballant en publicitat, televisió i cinema. L'animació dels títols de capçalera d’A Shot in the Dark (1964), de Blake Edwards, de la sèrie La pantera rosa, és seva. En els anys 50–60, Dunning realitzà algunes obres notables com The Wardrobe (1960), un curtmetratge surrealista, i The Flying Man (1962), animació que el va fer mereixedor del Grand Prix al Festival de Cinema d'Animació d'Annecy. El 1968 estrena la seva obra més famosa, el llargmetratge Yellow Submarine, on hi ha una perfecta conjunció entre el dibuix i la música i que, amb el temps, ha esdevingut una referència obligada en la història de l'animació.

## Referències

* 1 2 Torontoist. «Historicist: The Animated Life of George Dunning», 03-11-2012. [Consulta: 7 abril 2021].
* 1 2 3 4 Lucci, Gabriele. Animación. Madrid: Electa, 2005. ISBN 84-8156-393-5.

## Enllaços externs

* «Yellow Submarine (1968)» (en castellà). Filmaffinity. [Consulta: 7 abril 2021].
# Gerard de Toul

* Per a altres significats, vegeu «Gerard».
Gerard de Toul (Colònia, Alemanya, 935 - Toul, Sacre Imperi, avui França, 994) fou un prevere alemany, bisbe de Toul en 963. És venerat com a sant per diverses confessions cristianes.

## Biografia

Gerard nasqué en una família noble i rica de Colònia. Els seus pares, Inframme i Emma, li donaren educació cristiana i l'enviaren a l'escola catedralícia, on es veié atret per la vida sacerdotal. Segons la tradició, la seva mare morí colpida per un llamp; Gerard interpretà el fet com un càstig diví pels pecats d'ell mateix, i decidí de fer vida religiosa.
Un cop ordenat prevere, continuà els estudis i predicà a les parròquies de Colònia. El capítol de Toul (Lorena), llavors ciutat del Sacre Imperi Romanogermànic governada per prínceps-bisbes, envià a l'arquebisbe de Colònia la petició per trobar un successor per al bisbe Gaucelí, que havia mort, i fou elegit Gerard per unanimitat. Fou nomenat bisbe de Toul i consagrat a Trèveris el 19 de març de 963. Tingué un govern respectat i encertat que durà trenta-nou anys. Ca fer construir diverses escoles catedralícies, i nombrosos erudits d'arreu d'Europa, i sobretot grecs, estudiaren o ensenyaren a Toul.
Va construir esglésies, entre les quals la catedral de la ciutat. Segons la Vita Sancti Gerardi, Gerard posseïa les relíquies dels sants Mansuet i Aprus, antics bisbes de Toul, les portà a la ciutat i les diposità a l'església de Sant Joan Bapista. Morí a Toul el 23 d'abril de 994.
* Catedral de Toul
* Interior de la catedral de Toul
* Antiga tomba del sant a la catedral
* Capella de les relíquies a la catedral de Toul

## Veneració

Fou sebollit a la catedral de Toul. Les seves relíquies, a l'altar de Sant Gerard, foren dispersades durant la Revolució francesa; en quedaren a la catedral el crani i alguns ossos, a més d'altres en altres esglésies.
Fou canonitzat poc després de morir, en la cerimònia de translació de les seves relíquies, el 20 d'octubre de 1051 per Lleó IX, que l'havia succeït com a bisbe de la seu de Toul. La seva festa se celebra el 23 d'abril.
# Gerard de Narbona

Gerard de Narbona fou bisbe metropolità de Narbona nomenat el 911 per Rostany d'Arle i Ameli d'Uzès en lloc del deposat Arnust. Devic i Vaisette assenyalen que el bisbe Agi, nomenat pel papa, va haver de lluitar contra Gerard, nomenat indegudament per Rostany d'Arle, arquebisbe d'Arle i Ameli, bisbe d'Uzès, tots dos vassalls de Lluís III el Cec rei de Provença; però Agi va obtenir el pal·li i va acabar sent reconegut com a únic bisbe el 914. La sort final de Gerard no es coneix.

## Bibliografia

* Devic, Claude; Vaissette, Joseph. Histoire générale de Languedoc (en francès). Tolosa: Édouard Privat llibreter editor, 1872 (Vegeu altres edicions a Google Books Vol. 1 (1840), Vol. 2 (1840), Vol. 3 (1841), Vol. 4 (1749), Vol. 5 (1842), Vol. 6 (1843), Vol. 7 (1843), Vol. 8 (1844), Vol. 9 (1845)).
# GtkRadiant

GtkRadiant és un programari dissenyador de nivells desenvolupat per id Software i Loki Software, utilitzat per a crear mapes d'una certa varietat de videojocs. El programari està mantingut per id Software, però també entre un gran nombre de voluntaris. GtkRadiant va néixer com a Q3Radiant, l'eina de disseny de nivells de Quake III Arena, només disponible per la plataforma Windows. L'evolució a GtkRadiant va tenir dues conseqüències: està basat en GTK+, pel que també existeixen versions per a Linux i Mac OS, i és independent del motor de joc, amb funcionalitat per a altres videojocs. És una aplicació semi-lliure. El codi font està disponible en el repositòri Subversió d'id Software i les col·laboracions al codi estan cobertes sota llicències de codi obert. El nucli original de Q3Radiant, no obstant això, és propietari, sota llicència d'id Software, i el seu ús comercial en videojocs sense el permís de la mateixa no està permès. No obstant això, a causa de l'alliberament de Quake III Arena sota llicència GPL, també podria veure's afectat aquest programari.

## Videojocs compatibles

* Doom 3
* Quake
* Quake II
* Quake III Arena
* Return to Castle Wolfenstein
* Wolfenstein: Enemy Territory
* Star Wars Jedi Knight II: Jedi Outcast
* Star Wars Jedi Knight: Jedi Academy
* Medal of Honor: Allied Assault
* Call of Duty
* Half Life
* Heretic II
* Soldier of Fortune II: Double Helix
* Star Trek: Voyager Elite Force
* Nexuiz
* Tremulous
* Urban Terror

## Enllaços externs

* Lloc web oficial
# Guan de Spix

El guan de Spix (Penelope jacquacu) és una espècie d'ocell de la família dels cràcids (Cracidae) que habita la selva humida i vegetació secundària a les terres baixes de l'est de Surinam, Guyana, sud de Veneçuela i de Colòmbia, est de l'Equador i del Perú, nord de Bolívia i oest de l'Amazònia del Brasil.
# Guillem de Foixà

Guillem de Foixà (mitjan segle xii) fou el primer personatge documentat varvassor del llinatge empordanès dels Foixà, vassalls del comte d'Empúries, del castell de Foixà.
El succeïren dos fills seus: Bernat I de Foixà, sense descendència, i Arnau I de Foixà, que seguí la cort reial i va fer testament el 1209.
# Guillem de Chartres

Guillaume de Chartres va ser el catorzè Gran Mestre de l'Orde del Temple.
Era fill del comte de Bar-sur-Seine, però s'ignora tant la data del seu naixement com la vida que va portar fins a l'any 1210, en què va ser elegit Gran Mestre. Poc després assisteix a la coronació com a rei de Jerusalem de Jean de Brienne (que comptava amb el suport de Felip August). La situació dels prínceps cristians a Palestina és bastant precària i en el quart concili del Laterà (novembre 1215) el papa Innocenci III exhorta de nou als sobirans europeus perquè iniciïn una nova creuada.
Guillaume de Chartres participa amb els seus templers en aquesta Cinquena Croada (1217/1221), però les disputes entre els caps croats davant del lloc de Damiata impedeixen obtenir resultats significatius. Una epidèmia de pesta acaba amb la vida de nombrosos creuats, entre ells Guillaume de Chartres que mor al gener o febrer de 1219.
Els templers participen en totes les batalles contra els musulmans que es desenvolupen a Espanya i l'Orde rep nombroses donacions que augmenten el seu poder i riquesa.
En 1211, Guillaume de Chartres havia aconseguit un altre èxit important, ja que el castell de Gastein, que havia estat pres pels musulmans a 1190, és reconquerit pel rei de la Petita Armènia, i després d'un arbitratge papal és retornat als Templers.
| Precedit per: Philippe de Plaissis | Gran Mestre 1210 - 1219 | Succeït per: Pere de Montagut |
# Entrada (informàtica)

Entrada és un terme de la informàtica i de l'enginyeria de processos i organització, utilitzat per expressar una aportació o un canvi provinent de l'exterior en un sistema o procès, que queda així modificat de manera activa. En el cas del procés de descripció d'un model, l'entrada està connectada amb el concepte de sortida, que seria tot el que es produeix o surt del sistema o procès. En la teoria de la informació, una entrada es refereix a la informació rebuda en un missatge, o bé al procés de rebre-la.
En la interacció ésser humà-ordinador, l'entrada és la informació produïda per l'usuari amb el propòsit de controlar el programa. L'usuari comunica i determina quina mena d'entrades acceptaran els programes (per exemple, seqüències de control o de text escrites a màquina mitjançant el teclat i el ratolí). L'entrada prové també de dispositius de xarxes i emmagatzemament, per exemple, impulsors de discos.
En la teoria del control i la teoria de l'equitat les entrades són els senyals que alimenten el sistema i les habilitats del treballador respectivament.

## Dispositius d'entrada

Dispositius d'entrada són perifèrics com ara entre d'altres el teclat, ratolí, ratolí de bola, palanca de control, llapis òptic, micròfon, càmara web, escàner i pantalla tàctil.

## Referències

* ↑ «Entrada (informàtica)». Gran Enciclopèdia Catalana. Barcelona: Grup Enciclopèdia Catalana.
Viccionari
# Soiuz 38

Soiuz 38 va ser un vol espacial tripulat de la Unió Soviètica en setembre de 1980. La nau espacial Soiuz va transportar dos tripulants visitants a l'estació espacial Saliut 6, un dels quals era un cosmonauta Interkosmos de Cuba.

## Tripulació

| Posició | Tripulació | Tripulació |
| Comandant | Iuri Romanenko Segon vol espacial Unió Soviètica | Iuri Romanenko Segon vol espacial Unió Soviètica |
| Cosmonauta d'investigació | Arnaldo Tamayo Méndez Primer vol espacial Cuba | Arnaldo Tamayo Méndez Primer vol espacial Cuba |

### Tripulació de reserva

| Posició | Tripulació | Tripulació |
| Comandant | Yevgeni Khrunov Unió Soviètica | Yevgeni Khrunov Unió Soviètica |
| Cosmonauta d'investigació | José Armando López Falcón Cuba | José Armando López Falcón Cuba |

## Paràmetres de la missió

* Massa: 6800 kg
* Perigeu: 199,7 km
* Apogeu: 273,5 km
* Inclinació: 51,63°
* Període: 88,194 minuts

## Referències

* ↑ L'informe de la missió és disponible aquí: http://www.spacefacts.de/mission/english/soyuz-38.htm

## Enllaços externs

* «Soyuz 38 - NSSDC ID: 1980-075A». NASA NSSDC.
# Jordan Sarrou

Jordan Sarrou (nascut el 9 desembre 1992) és un ciclista de muntanya de la modalitat de cross-country olímpic (XCO) que actualment competeix per l'equip UCI Absolut–Absalon–BMC. Va guanyar el Campionat del Món de XCO (cross-country olímpic) a Leogang, Àustria l'any 2020. També ha competit a la modalitat de ciclisme de carretera poc freqüentment, acabant tercer en la Ruta d'Or de 2014. Participa a la UCI Mountain Bike World Cup en totes les seves edicions des dels seus inicis en la categoria Júnior.

## Resultats importants

Campionats del Món :
| Any | Lloc | Medalla | Competició |
| 2012 | Leogang/Saalfelden ( Àustria) | 2 | Cross-country relay (XCR) |
| 2013 | Pietermaritzburg ( Sud-àfrica) | 2 | Cross-country relay (XCR) |
| 2014 | Hafjell/Lillehammer ( Noruega) | 1 | Cross-country relay (XCR) |
| 2015 | Vallnord ( Andorra) | 1 | Cross-country relay (XCR) |
| 2016 | Nové Město ( Txèquia) | 1 | Cross-country relay (XCR) |
| 2017 | Cairns ( Austràlia) | 3 | Cross-country relay (XCR) |
| 2019 | Mont-Sainte-Anne ( Canadà) | 3 | Cross-country relay (XCR) |
| 2020 | Leogang ( Àustria) | 1 | Cross-country olímpic (XCO) |
| 2020 | Leogang ( Àustria) | 1 | Cross-country relay (XCR) |
| Campionats Europeus ||||
| Any | Lloc | Medalla | Competició |
| 2014 | St. Wendel ( Alemanya) | 1 | Cross-country relay (XCR) |
| 2016 | Huskvarna ( Suècia) | 2 | Cross-country relay (XCR) |
| 2020 | Monteceneri ( Suïssa) | 2 | Cross-country relay (XCR) |

## Referències

* ↑ «Absolute - Absalon - BMC». UCI.org. Union Cycliste Internationale. Arxivat de l'original el 6 setembre 2020. [Consulta: 6 setembre 2020].
* ↑ , 10-10-2020.

## Enllaços externs

* Jordan Sarrou a ProCyclingStats
* Perfil en MTBCrossCountry.com
# Barbarà

Barbarà és el nom dels següents personatges:
* Joan Barbarà i Gómez (Barcelona, 1927), gravador i pintor català.
* Joan Barbarà i Mata (Barcelona, 1966), futbolista català.
* Ramon Gomis i de Barbarà (Reus, 1946), metge endocrinòleg i dramaturg català.
Viccionari
# Makisu

Un makisu (巻す) és una estora enrotllable de bambú i cotó que es fa servir en la preparació d'aliments. Són usats per a fer una classe de sushi enrotllat dit makizushi (巻き寿司), però s'utilitzen també per a donar formes a les truites i escórrer l'excés de líquid en els menjars.
Normalment són de 25 cm x 25 cm, encara que pot variar. N'hi ha de dues menes, un amb tires de bambú primes i un altre amb llistonets de bambú triangulars. Els experts consideren que l'estora gruixuda és més polivalent, mentre que la prima s'ha dissenyat especialment per a fer makizushi.
Després de fer-lo servir, cal assecar el makisu per a evitar fongs i bacteris.

## Referències

* ↑ Matsumoto, Marc «How To Make Sushi with Step-by-Step Breakdown». PBS Food. PBS, 28-08-2012 [Consulta: 11 setembre 2013].
# Còdex Nowell

El Còdex Nowell és un còdex medieval que agrupa diverses obres literàries, entre les quals destaca el Beowulf. Altres textos d'importància són els diàlegs entre Salomó i Saturn i la vida de Cristòfor de Lícia. Aquests documents serveixen com a testimoni lingüístic de l'anglès antic, a part del seu valor literari. Igualment, el còdex inclou fragments de textos religiosos de diferents èpoques. El nom del còdex ve d'un dels seus propietaris, Laurence Nowell, antiquari del renaixement.

## Referències

* ↑ Kiernan, Kevin. Beowulf and the Beowulf Manuscript. Revised edition. Ann Arbor, University of Michigan Press. 1996.